Juna
Treno – treno – traino –
 juna huutaa kimeään –
 rajalta jo lähdetään –
 treno – treno – traino –
 halki kenttäin kiidetään
 keveällä mielellä –
 jäipä arjen vaino
 pohjolan pimeään –
 juna hokee nimeään
 italian kielellä
 treno – treno – traino –
 vikkelään edetään –
 Apenniinein manner
 sylkyttää sylissään –
 unten kaunis tanner –
 tasankoa viljavaa –
 jäipä sielu vaivas –
 ihana on tämä maa –
 juovuttava taivas –
 sinisiä vuoria
 kaukana kaartuu –
 tasakatot valkeat
 talot ohi sujahtaa –
 tuolla yli muurin
 putoaa kukkia –
 viiniköynnöspergolat
 terasseilla saartuu
 kultaisin suurin
 rypälein – nuoria
 sysimustatukkia
 tarusilmänaisia
 jumalnuorukaisia –
 onko nämä maisia
 mantuja – unta unta –
 sadun valtakunta –
 tunneliin humahtaa
 juna yht’äkkiä –
 huminaa kuminaa –
 pimeämpi säkkiä –
 juna huutaa nimeään
 treno – treno – traino –
 antaapa huudella –
 muuten voisi suudella
 täällä ken on kaino –
 tottuvat jo pimeään
 silmäni – äkkiä
 päässäni kumahtaa –
 valkeaa valkeaa –
 huikaiseva meri–
 riemusta veri
 särkeä on sulkunsa –
 treno – treno – traino –
 päätäni pyörryttää
 rintani halkeaa –
 treno – treno – traino –
 juna suuntaa kulkunsa
 pitkin sinirantaa –
 maininkeja vyöryttää
 minne silmä kantaa
 Välimeri – ihanaa –putos
 kivun paino –
 tämä siis on unten maa
 tämä siis on Italia
 rantoja sen kukkivia
 kuljen onnellinen – kirajaa
 pyörät – juna seisahtaa –
 silmiin siintää palmuviita –
 SANTA MARGHERITA.